b"\n_START_ARTICLE_\nAkrisios\n_START_PARAGRAPH_\nAkrisios var konge af Argos i gr\xc3\xa6sk mytologi. Han var far til prinsessen Dana\xc3\xab og morfar til h\xc3\xa9roen Perseus._NEWLINE_To br\xc3\xb8dre, Aigyptos og Danaos, skulle forsones ved at Aigyptos' 50 s\xc3\xb8nner blev gift med Danaos' 50 d\xc3\xb8tre ved et bunkebryllup. Danaos havde dog beordret sine d\xc3\xb8tre at dr\xc3\xa6be deres \xc3\xa6gtem\xc3\xa6nd p\xc3\xa5 bryllupsnatten. N\xc3\xa6ste morgen modtog Danaos 49 afhuggede hoveder, men Hypermestra havde svigtet ham og sk\xc3\xa5net Lynkeus. Lynkeus blev konge af Argos efter Danaos og fra ham og Hypermestra nedstammer tvillingerne Akrisios og Proitos. Tvillingerne kunne aldrig holde fred, end ikke i livmoderen, s\xc3\xa5 som voksne blev de konger i hver sit rige._NEWLINE_Kong Akrisios af Argos begav sig til Oraklet i Delfi eftersom han endnu ikke havde nogen s\xc3\xb8n som kunne efterf\xc3\xb8lge ham. Oraklet gav ham en profeti om at han ville blive dr\xc3\xa6bt af sin datters\xc3\xb8n. Forskr\xc3\xa6kket over denne sp\xc3\xa5dom skyndte han sig hjem og sp\xc3\xa6rrede sin eneste datter D\xc3\xa1nae ind i et underjordisk kammer af kobber (andre kilder angiver et t\xc3\xa5rn), s\xc3\xa5 at profetien ikke skulle kunne g\xc3\xa5 i opfyldelse._NEWLINE_Guden Zeus, som forelskede sig i prinsessen, tog form som regn af guld og bes\xc3\xb8gte hende i hendes f\xc3\xa6ngsel hvor han gjorde hende gravid. Resultatet blev et drengebarn som moderen d\xc3\xb8bte Perseus. Det var lykkedes for D\xc3\xa1nae at skjule sin graviditet for Akrisios, men s\xc3\xa5 snart s\xc3\xb8nnen var blevet f\xc3\xb8dt, opdagede Akrisios Perseus\xe2\x80\x99 eksistens. Forf\xc3\xa6rdet over at profetien skulle g\xc3\xa5 i opfyldelse bestemte han sig for at g\xc3\xb8re det af med sin datter og datters\xc3\xb8n. Han lukkede dem begge ind i en fastt\xc3\xb8mret kasse som han kastede i havet._NEWLINE_I stedet for at drukne dem, f\xc3\xb8rte b\xc3\xb8lgerne kisten mod \xc3\xb8en Serifos, hvor den blev indfanget af fiskeren Diktys fiskenet og D\xc3\xa1nae og Perseus var reddet."